ส่วนที่ 1

ข้อมูลสรุป (Executive Summary)

บริษัท ทีอาร์ซี คอนสตรัคชั่น จำกัด (มหาชน) (“บริษัท”) ก่อตั้งขึ้นในปี 2541
เพื่อให้บริการด้านก่อสร้างและติดตั้งระบบวิศวกรรมในงานวางระบบท่อ
และในอุตสาหกรรมปิโตรเคมี บริษัทจัดตั้งขึ้นด้วยทุนจดทะเบียน 1 ล้านบาท
และได้มีการเพิ่มทุนอย่างต่อเนื่องเพื่อใช้ในการขยายการดำเนินธุรกิจ บริษัทมีทุนชำระแล้ว 20
ล้านบาทในปี 2542 40 ล้านบาทในปี 2547 100 ล้านบาทในช่วงต้นปี 2548 และเดือนกันยายน
2548 บริษัทฯ เพิ่มทุนให้กับผู้ถือหุ้นเดิม จำนวน 20 ล้านหุ้น และเดือนธันวาคม 2548
ได้เสนอขายหุ้นเพิ่มทุนต่อประชาชนทั่วไปจำนวน 30 ล้านหุ้น ในราคาเสนอขายหุ้นละ 1.70 บาท
ทำให้บริษัทฯ มีทุนชำระแล้ว ณ สิ้นเดือนธันวาคม 2548 เท่ากับ 150 ล้านบาท และบริษัทฯ
ได้เข้าเป็นบริษัทจดทะเบียนในตลาดหลักทรัพย์เอ็ม เอ ไอ เมื่อวันที่ 22 ธันวาคม 2548
ทำให้บริษัทฯได้รับสิทธิประโยชน์ทางภาษีเงินได้นิติบุคคลที่ลดลงจากร้อยละ 30 เป็นร้อยละ 20
เป็นระยะเวลา 5 ปี เริ่มตั้งแต่ปี 2549 ถึงปี 2553

บริษัทฯ มีพันธมิตรทางธุรกิจ คือ บริษัท โรตารี่ เอ็นจิเนียริ่ง จำกัด
ที่เป็นบริษัทผู้นำด้านก่อสร้างและวิศวกรรมของประเทศสิงค์โปร์
ผู้ได้เข้ามาเป็นผู้ถือหุ้นใหญ่ของบริษัทฯ ตั้งแต่ปี 2542 โดยเดิมได้เข้ามาถือหุ้นของบริษัทฯ
ผ่านบริษัทฯย่อย คือ บริษัท ไทยโรตารี่ เอ็นจิเนียริ่ง จำกัด
และได้มีการปรับเปลี่ยนการถือหุ้นของบริษัทฯ มาถือหุ้นผ่านบริษัท โรตารี่ ทีอาร์อีแอล พีทีอี จำกัด
บริษัทสัญชาติสิงคโปร์ ซึ่งบริษัท โรตารี่ เอ็นจิเนียริ่ง จำกัด ถือหุ้นร้อยละ 100 โดยบริษัท โรตารี่
ทีอาร์อีแอล พีทีอี จำกัด ปัจจุบัน บริษัท โรตารี่ ทีอาร์อีแอล พีทีอี จำกัดเป็นผู้ถือหุ้นในบริษัทฯ
ร้อยละ 30

ในปี 2548 บริษัทฯ
ได้จัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
เพื่อศึกษาและติดตามเพื่อเข้าประกวดงานที่จะมีในอนาคต และบริษัทฯ ได้รับงานรับเหมาก่อสร้าง 3
โครงการใหญ่ คือ

-   โครงการ WS Recovery Boiler Project มูลค่า 515 ล้านบาท จากบริษัท
    ไทยอินเซอร์เนอเรท จำกัด
    ซึ่งเป็นโครงการก่อสร้างโรงงานและติดตั้งอุปกรณ์เตาเผาสารละลายด่างที่เกิดจากกระบวนการผลิตไซโคลเฮกซาโนนเพื่อการผลิตไอน้ำ
    และเป็นโครงการแรกในหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุสาหกรรมปิโตรเคมี

-   โครงการวางท่อก๊าซธรรมชาติ Knock – out Drum Phase II จากบริษัท ปตท. จำกัด
    (มหาชน) มูลค่า126.5 ล้านบาท

-   โครงการท่อก๊าซธรรมชาติวังน้อย-แก่งคอย จากบริษัท ปตท. จำกัด (มหาชน)
    มูลค่าโครงการโดยประมาณ 2,100 ล้านบาท ดำเนินโครงการโดยกิจการร่วมค้า CPP-TRC
    Joint Venture ภายใต้ความร่วมมือระหว่างบริษัทฯ กับบริษัท ไชน่า ปิโตรเลียม ไพพ์ไลน์
    บูโร (China Petroleum Pipeline Bureau : CPP) เป็นบริษัทย่อยของบริษัท ไชน่า
    ปิโตรเลียม คอร์ปอเรชั่น (China National Petroleum Corporation : CNPC)
    อันเป็นกลุ่มบริษัทพลังงานที่ใหญ่ที่สุดในประเทศจีน
    โดยบริษัทฯรับเหมาช่วงงานต่อจากกิจการร่วมค้า มูลค่างานประมาณ 269.35 ล้านบาท

การเปลี่ยนแปลงที่สำคัญในปี 2549

ในปี 2549 บริษัทฯ ได้รับงานในมือเพิ่มเติมทั้งในงานวางระบบท่อก๊าซธรรมชาติ
งานวางระบบท่ออื่น ๆ และงานระบบวิศวกรรมและก่อสร้างโรงงานในอุตสาหกรรมปิโตรเคมี
โครงการที่สำคัญได้แก่

-   งานวางระบบท่อก๊าซธรรมชาติ ที่ได้รับจากบริษัท ปตท. จำกัด (มหาชน) รวม 8 งาน
    มูลค่ารวม 897.66 ล้านบาท ประกอบด้วย 4 โครงการใหญ่ คือ

-   โครงการวางท่อก๊าซธรรมชาติที่จังหวัดสงขลา (Songkhla Transmission Pipeline
    Project) มูลค่างาน 336.77 ล้านบาท และ 6,182,000 เหรียญดอลล่าร์สหรัฐ
    (คิดเป็นมูลค่างานรวมเป็นเงินบาทประมาณ 562.41 ล้านบาท (ใช้อัตราแลกเปลี่ยนที่ 36.50
    บาทต่อเหรียญดอลล่าร์สหรัฐ))

-   โครงการก่อสร้างสถานีก๊าซและติดตั้ง In-Line Block Valve
    ในงานวางท่อก๊าซเอ็นจีวีสุวรรณภูมิ-พญาไท มูลค่างาน 185 ล้านบาท

-   ท่อก๊าซเอ็นจีวีที่อำเภอแก่งคอย จังหวัดสระบุรี มูลค่างาน 62.71 ล้านบาท

-   โครงการก่อสร้างและติดตั้งระบบอุปกรณ์ควบคุมการรั่วไหลของท่อก๊าซ มูลค่างาน 51.22
    ล้านบาท

  ส่วนที่เหลือเป็นงานขนาดเล็ก 4 งาน มูลค่ารวม 36.32 ล้านบาท ได้แก่
  งานวางท่อส่งก๊าซธรรมชาติโครงการผลิตเอ็นจีวี งานจัดจ้างปรับปรุงท่อส่งก๊าซ งานต่อเติมขยาย
  Slug Catcher Pit และงานปักหลักระบบท่อส่งก๊าซโครงการท่อส่งก๊าซเส้นที่ 3
  ระยอง-บางประกง

  นอกจากงานที่ได้รับจากบริษัท ปตท. จำกัด (มหาชน) ข้างต้นแล้ว บริษัทฯ
  ยังได้รับงานจากบริษัท กฟฝ. จำกัด คือ งานระบบท่อก๊าซธรรมชาติ Tie-in
  ภายในโรงไฟฟ้าพระนครใต้ มูลค่างาน 21.00 ล้านบาท

-   งานวางระบบท่ออื่น ๆ บริษัทฯ ได้รับโครงการก่อสร้างระบบส่งน้ำฝั่งขวา สัญญาที่ 2
    โครงการประแสร์ จากบริษัท สหการวิศวกร จำกัด (เจ้าของโครงการคือกรมชลประทาน)
    มูลค่างาน 140.19 ล้านบาท และโครงการติดตั้ง GT Air Cooling Piping System
    จากบริษัทไทย โรตารี่ เอ็นจิเนียริ่ง จำกัด มูลค่างาน 13.59 ล้านบาท

-   งานระบบวิศวกรรมและก่อสร้างโรงงานในอุตสาหกรรมปิโตรเคมี ได้แก่
    โครงการก่อสร้างและติดตั้งระบบงานในโรงงานผลิตซิลิโคนส์จากบริษัท จีอี โตชิบา ซิลิโคนส์
    (ประเทศไทย) จำกัด มูลค่างาน 15.20 ล้านบาท

ลักษณะการประกอบธุรกิจ

บริษัททีอาร์ซี คอนสตรัคชั่น จำกัด (มหาชน) ประกอบธุรกิจรับเหมาก่อสร้างในงานวางระบบท่อ
ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
และมีการจัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
(Biotechnology) เพื่อเข้าประกวดราคางานในอนาคต โดยบริษัทฯ
อาจมีการเข้าร่วมกับผู้รับเหมารายอื่นทั้งที่เป็นผู้รับเหมาในประเทศ และ/หรือต่างประเทศ
เพื่อเข้าร่วมประกวดราคา รวมทั้งอาจมีการเข้าร่วมจัดตั้งกิจการร่วมค้า (Joint Venture)
หรือคอนซอร์เตียม (Consortium) เพื่อใช้ในการเข้าร่วมประกวดราคาและบริหารงานโครงการ

ลักษณะงานที่บริษัทฯ ดำเนินการสามารถแบ่งได้เป็น 4 ประเภทหลัก คือ

1.  งานออกแบบทางวิศวกรรม (Engineering) คือ งานที่ลูกค้าจ้างทางบริษัทฯ
    ให้ออกแบบทางวิศวกรรม
    งานนี้เป็นงานที่ต้องใช้ความรู้ทางวิศวกรรมออกแบบการก่อสร้างและติดตั้งที่มีประสิทธิภาพที่สุดให้แก่ลูกค้า

2.  งานจัดซื้อ (Procurement) คือ งานการจัดหาวัสดุก่อสร้างตามที่ลูกค้าต้องการ
    มาเพื่อก่อสร้างและติดตั้งตามแผนดำเนินงานที่วางไว้ บริษัทฯ
    มักได้รับการว่าจ้างให้ดำเนินการงานประเภทนี้พร้อมกับงานก่อสร้าง

3.  งานก่อสร้าง (Construction) คือ
    งานการก่อสร้างและติดตั้งระบบงานวิศวกรรมจริงหลังจากที่ได้มีการออกแบบทางวิศวกรรมและจัดซื้อวัสดุก่อสร้างเรียบร้อยแล้ว

4.  งานบริหารการก่อสร้าง (Construction Management) คือ
    งานควบคุมการก่อสร้างให้เป็นไปตามแผนงานที่วางไว้

โดยลูกค้าอาจจ้างให้บริษัทฯ ดำเนินการในงานลักษณะเดียว หรือ หลายลักษณะประกอบกัน
และบริษัทฯ
อาจมีการจ้างหรือดำเนินการรับเหมาช่วงงานบางส่วนของแต่ละโครงการให้กับผู้รับเหมาช่วงที่มีความเชี่ยวชาญในเรื่องนั้น
ๆ เป็นพิเศษ หรือเป็นส่วนงานที่รวมมากับงานที่บริษัทฯ
เป็นผู้ชนะประกวดราคาแต่ไม่ใช่งานหลักของบริษัทฯ เช่น
งานโยธาในการทำฐานรากสำหรับการติดตั้งเครื่องจักร เป็นต้น

ปัจจุบัน บริษัทฯ มีหน่วยธุรกิจ 3 หน่วยธุรกิจ คือ หน่วยธุรกิจรับเหมาก่อสร้างในงานวางระบบท่อ
หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
และหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
(Biotechnology) ซึ่งจัดตั้งขึ้นในปี 2548 เพื่อการเข้าประกวดราคางานในอนาคต

1.  หน่วยธุรกิจรับเหมาก่อสร้างในงานวางระบบท่อ

  บริษัทฯ ดำเนินธุรกิจรับเหมาก่อสร้างในงานวางระบบท่อ โดยงานหลักของบริษัทฯ ในปัจจุบัน คือ
  ธุรกิจรับเหมาการวางท่อส่งก๊าซธรรมชาติให้กับบริษัทในกลุ่มธุรกิจพลังงานและปิโตรเคมี
  เนื่องจากบริษัทฯ มีความเชี่ยวชาญในธุรกิจพลังงานและปิโตรเคมีเป็นอย่างดี
  การได้งานของบริษัทฯ อาจเกิดได้ทั้งจากการยื่นประกวดราคา หรือได้รับการจ้างโดยตรง
  ลูกค้าหลักของบริษัทฯ ในหน่วยธุรกิจนี้ คือ บริษัท ปตท. จำกัด (มหาชน)
  โดยในอดีตบริษัทฯจะทำงานในส่วนของระบบท่อจัดจำหน่ายก๊าซธรรมชาติ (Gas Distribution
  Pipeline) เป็นหลัก
  ซึ่งการจะเข้าประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
  ข้ามจังหวัด (Cross-country pipeline)
  นั้นจำเป็นต้องอาศัยพันธมิตรที่เป็นบริษัทต่างประเทศ โดยในปี 2548บริษัทฯ
  ได้เริ่มเข้าประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
  ข้ามจังหวัด (Cross-country pipeline) ผ่านทางกิจการร่วมค้า CPP-TRC
  ซึ่งเป็นการร่วมมือระหว่างบริษัทฯ กับบริษัท ไชน่า ปิโตรเลียม ไพพ์ไลน์ บูโร
  สำหรับโครงการท่อก๊าซวังน้อย-แก่งคอยเป็นโครงการแรก นอกจากนี้ บริษัทฯ
  ยังมีการเข้าประกวดราคางานในการวางระบบท่ออื่น ๆ ด้วย เช่น
  ระบบท่อสำหรับการขนส่งวัตถุดิบทางด้านปิโตรเคมี และระบบท่อน้ำ เป็นต้น บริษัทฯ
  ได้รับการยอมรับถึงประสิทธิภาพของงานจากบริษัทชั้นนำในธุรกิจปิโตรเคมีในการวางท่อส่งก๊าซธรรมชาติเป็นอย่างดี
  ตัวอย่างลูกค้า ได้แก่ บริษัท ปตท. จำกัด (มหาชน), บริษัท พีทีแอล โคเจเนอเรชั่น จำกัด,
  บริษัท มาบตาพุด อินดัสเตรียส แก๊ส จำกัด, บริษัท อมตะ คอร์ปอเรชั่น จำกัด (มหาชน)
  และบริษัท ไทยผลิตภัณฑ์ยิบซั่ม จำกัด เป็นต้น

2.  หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

  บริษัทฯ ประกอบธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
  โดยบริษัทฯ
  อาจจะทำการก่อสร้างโรงงานอุตสาหกรรมพร้อมกับติดตั้งระบบวิศวกรรมสำหรับโรงงาน
  งานที่บริษัทฯจะรับติดตั้งระบบวิศวกรรมส่วนใหญ่จะเป็นโรงงานอุตสาหกรรมในธุรกิจปิโตรเคมี
  ซึ่งบริษัทฯ
  อาจมีการร่วมลงทุนหรือหาบริษัทมาสนับสนุนเทคโนโลยีที่จำเป็นสำหรับการเสนอตัวเข้าประกวดราคาได้
  โดยในปัจจุบัน บริษัทฯ เริ่มมีการขยายงานในส่วนนี้มากขึ้น และปี 2548
  ได้รับการว่าจ้างในงานโครงการ WS Recovery Boiler Project มูลค่างานของบริษัทฯ
  ประมาณ 515 ล้านบาท

3.  หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
    (Biotechnology)

  ในปี 2548 บริษัทฯ
  มีการจัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
  โดยบริษัทฯ
  เล็งเห็นถึงโอกาสในการเติบโตของธุรกิจนี้จากผลแห่งการเติบโตในด้านเทคโนโลยีชีวภาพทั่วโลก
  ทั้งด้านการผลิต งานวิจัย และการค้าระหว่างประเทศ ซึ่งธุรกิจนี้ต้องใช้ความรู้เฉพาะทาง
  (know-how) และ ความเชี่ยวชาญในการก่อสร้างและติดตั้ง
  และปัจจุบันในประเทศไทยยังไม่มีบริษัทใด ซึ่งรวมถึงบริษัทฯ
  เองที่จะมีความเชี่ยวชาญและเคยทำธุรกิจด้านนี้มาก่อน

  นอกจากบริษัทฯ จะมีการศึกษาและเตรียมตัวเพื่อเข้าประกวดราคางานที่จะมีขึ้นในอนาคต บริษัทฯ
  ยังมีการเจรจาหาความร่วมมือจากบริษัทหลายรายที่จะสนับสนุนทางด้านความรู้เฉพาะทางในการร่วมดำเนินการ
  เพื่อการเข้าประกวดราคางานและดำเนินการก่อสร้างและติดตั้งได้ อีกทั้ง บริษัท โรตารี่
  เอ็นจิเนียริ่ง จำกัด ซึ่งเป็นบริษัทจดทะเบียนในประเทศสิงคโปร์ และเป็นผู้ถือหุ้นร้อยละ 100
  ในบริษัท โรตารี่ ทีอาร์อีแอล พีทีอี จำกัด ผู้ถือหุ้นใหญ่ของบริษัทฯ
  มีประสบการณ์ในการดำเนินการก่อสร้างในธุรกิจนี้ และน่าจะสนับสนุนบริษัทฯ
  ในการเข้าประกวดราคางานประเภทนี้ได้ โดยบริษัทฯ คาดว่า
  ธุรกิจนี้ที่เป็นธุรกิจที่ต้องอาศัยความเชี่ยวชาญเฉพาะด้าน สามารถจะให้อัตราผลตอบแทนที่ดี
  โดยมีคู่แข่งในตลาดน้อยราย และมีอัตราเจริญเติบโตสูงในอนาคต แต่อย่างไรก็ตาม บริษัทฯ
  ยังไม่ได้รับงานในหน่วยธุรกิจนี้แต่อย่างใด

งานที่อยู่ระหว่างก่อสร้าง ที่ยังไม่ได้ส่งมอบของบริษัทฯ ณ วันที่ 31 ธันวาคม 2549 มีจำนวนทั้งสิ้น
8 โครงการ รวมมูลค่างานทั้งสิ้น 986.73 ล้านบาท มีมูลค่างานที่คงค้างทั้งหมดจำนวน 921.24
ล้านบาท (ดูรายละเอียดได้ในหัวข้อที่ 3.5 ของส่วนที่ 2 เรื่อง งานที่ยังไม่ได้ส่งมอบ)

บริษัทฯ อยู่ระหว่างการติดตามงานเพื่อการยื่นเข้าประกวดราคาจำนวน 6 โครงการ
ซึ่งมีมูลค่างานรวมประมาณ 1,962 ล้านบาท ซึ่งมีทั้งโครงการที่บริษัทฯ
คาดว่าจะเข้าประกวดราคาเอง และที่จะร่วมมือกับพันธมิตรในการเข้าประกวดราคา
(ดูรายละเอียดได้ในหัวข้อที่ 6 ของส่วนที่ 2 เรื่อง โครงการในอนาคต)

ปัจจัยความเสี่ยงที่สำคัญ (สามารถดูปัจจัยความเสี่ยงทั้งหมดได้ในหัวข้อที่ 1 ในส่วนที่ 2 เรื่อง
ปัจจัยความเสี่ยง)

-   ความเสี่ยงจากการบริหารงานที่พึ่งพาบริษัทใหญ่พันธมิตร
    และทีมผู้บริหารในการเข้าประกวดราคางาน
    เนื่องจากการประกวดราคาในบางกรณีจำเป็นต้องมีประสบการณ์ หรือขนาดของทุน
    หรือสินทรัพย์ หรือความรู้ความชำนาญ (Know-How)
    ตามที่เจ้าของโครงการกำหนดในการเข้าประกวดราคา ซึ่งในกรณีดังกล่าวบริษัทฯ
    อาจจำเป็นต้องร่วมมือร่วมลงทุน กับบริษัท โรตารี่ เอ็นจิเนียริ่ง จำกัด
    ซึ่งเป็นบริษัทแม่ของผู้ถือหุ้นใหญ่ หรือบริษัทที่เกี่ยวข้อง หรือพันธมิตรอื่นในการเข้าประกวดราคา
    ดังนั้น หากบริษัทฯ แม่ของผู้ถือหุ้นใหญ่ หรือบริษัทที่เกี่ยวข้อง หรือพันธมิตรของบริษัทฯ ดังกล่าว
    ปฏิเสธการเข้าร่วมประกวดราคางานหรือร่วมลงทุนในกิจการร่วมค้ากับทางบริษัทฯ
    เพื่อการเข้าประกวดราคา บริษัทฯ อาจจำเป็นต้องหาพันธมิตรใหม่เพื่อเข้าร่วมประกวดราคา

-   ความเสี่ยงจากการมีโครงสร้างรายได้ที่ไม่สม่ำเสมอ บริษัทฯ ประกอบธุรกิจรับเหมาโดยงาน
    ส่วนใหญ่ของบริษัทฯ จะต้องอาศัยการเสนอราคาเข้าประกวดราคางาน (Bid) ดังนั้น
    หากมีการชะลอโครงการออกไป หรือบริษัทฯ ไม่ได้รับคัดเลือกจากการประกวดราคา
    อาจทำให้รายได้ของบริษัทฯ เปลี่ยนแปลงไปได้มาก

-   ความเสี่ยงจากการล่าช้าของโครงการก่อสร้าง บริษัทฯ
    มีความเสี่ยงในการรับภาระค่าใช้จ่ายที่เพิ่มขึ้นของโครงการหรือต้องจ่ายค่าเสียหายในกรณีที่มความล่าช้าในการก่อสร้างโครงการ
    ซึ่งความล่าช้าของโครงการอาจมีสาเหตุมาจากเจ้าของโครงการ เช่น
    การเปลี่ยนแปลงแบบก่อสร้างและระบบติดตั้งอย่างกะทันหัน
    การขาดแคลนเงินทุนและสภาพคล่องของผู้ว่าจ้าง
    หรืออาจมีสาเหตุจากความล่าชาในการก่อสร้างของทีมงานบริษัทฯ เอง

-   ความเสี่ยงจากการเปลี่ยนแปลงของราคาวัสดุก่อสร้าง ในการดำเนินงานรับเหมาก่อสร้าง
    การเปลี่ยนแปลงราคาวัสดุก่อสร้างสามารถส่งผลกระทบโดยตรงต่อต้นทุนการก่อสร้างและผลการดำเนินงานของบริษัทฯ
    การที่บริษัทฯ เข้าประกวดราคางานรับเหมา บริษัทฯจะต้องกำหนดราคาค่าก่อสร้างที่แน่นอน
    ซึ่งกำหนดจากการคำนวณประมาณและราคาของวัสดุก่อสร้างที่คาดว่าจะใช้ในการก่อสร้างนั้นๆ
    ดังนั้น เมื่อบริษัทฯ เริ่มดำเนินการก่อสร้างแต่ราคาวัสดุก่อสร้างที่ต้องใช้ปรับตัวสูงขึ้นภายหลัง
    อาจส่งผลให้บริษัทฯไม่สามารถควบคุมต้นทุนการก่อสร้างให้ตรงตามงบประมาณที่ตั้งไว้ได้
    บริษัทฯ
    จึงมีความเสี่ยงต่อการเปลี่ยนแปลงของราคาวัสดุก่อสร้างซึ่งอาจมีผลกรทบต่อผลการดำเนินงานของบริษัทฯ

-   ความเสี่ยงทางด้านเงินทุนหมุนเวียน
    ธุรกิจรับเหมาก่อสร้างเป็นธุรกิจที่ต้องใช้ค่าใช้จ่ายในการก่อสร้างค่อนข้างสูง
    ขึ้นอยู่กับขนาดของโครงการก่อสร้าง ดังนั้น บริษัทฯ
    มีความจำเป็นที่จะต้องมีเงินทุนหมุนเวียนที่เพียงพอต่อปริมาณงานก่อสร้างในมือ
    และขาดของโครงการก่อสร้างนั้นๆ
    โดยเงินทุนหมุนเวียนดังกล่าวจะถูกใช้เพื่อการประกวดราคา ดำเนินการก่อสร้างในขั้นต้น
    และใช้เป็นหลักประกันค้ำประกันกับธนาคารสำหรับการออกหนังสือค้ำประกันต่างๆ
    และ/หรือการใช้วงเงินสินเชื่ออื่นๆ ดังนั้นบริษัทฯ
    จึงมีความเสี่ยงหากมีเงินทุนหมุนเวียนไม่เพียงพอ บริษัทฯ
    อาจจะไม่สามารถจัดหางานก่อสร้างเพิ่มเติมได้
    หรืออาจจะไม่มาสารถดำเนินงานก่อสร้างให้แล้วเสร็จทำให้บริษัทฯ
    จะต้องเสียค่าปรับตามอัตราที่ระบุไว้ในสัญญารับเหมาก่อสร้าง

-   ความเสี่ยงด้านบุคลากร บริษัทฯ
    มีวิศวกรที่มีประสบการณ์และความเชี่ยวชาญเป็นทรัพยากรที่สำคัญทำหน้าที่เป็นผู้จัดโครงการ
    หรือวิศวกรโครงการรับผิดชอบในการควบคุมงานก่อสร้างให้เสร็จสมบูรณ์
    บริษัทฯจึงมีความเสี่ยงต่อการขาดแคลนวิศวกรดังกล่าวในการดำเนินงาน

-   ความเสี่ยงในการไม่ได้ชำระค่าก่อสร้าง บริษัทฯ
    มีรายได้หลักจากค่าก่อสร้างที่เป็นงานรับเหมาก่อสร้าง ดังนั้น บริษัทฯ
    จึงมีความเสี่ยงหากเจ้าของโครงการหรือคู่สัญญาดังกล่าวประสบกับปัญหาทางการเงินและไม่สามารถชำระค่าก่อสร้างได้
    ซึ่งอาจจะมีผลกระทบต่อสภาพคล่องของบริษัทฯ และอาจจะมีผลกระทบต่อผลการดำเนินงานได้

-   ความเสี่ยงทางด้านอัตราแลกเปลี่ยน เนื่องจากวัสดุก่อสร้างที่บริษัทฯ
    ซื้อมักจะต้องมีการนำเข้าจากต่างประเทศ ทำให้บริษัทฯ มีความเสี่ยงในเรื่องอัตราแลกเปลี่ยน

ฐานะการเงินและผลการดำเนินงาน (สามารถดูรายละเอียดฐานะการเงินและผลการดำเนินงาน
ได้ในหัวข้อที่ 12 ในส่วนที่ 2 เรื่อง ฐานะการเงินและผลการดำเนินงาน)

1. ภาพรวมของผลการดำเนินงานของบริษัทฯ

ธุรกิจหลักของบริษัทฯ เป็นธุรกิจก่อสร้างและติดตั้งระบบวิศวกรรม
ซึ่งลักษณะการทำงานอยู่ในรูปแบบโครงการ
ปัจจัยที่เป็นตัวกำหนดความสำเร็จของธุรกิจจึงอยู่ที่โอกาสของการเข้าประมูลงาน การได้รับงาน
รวมทั้งการดำเนินการและควบคุมงานให้มีประสิทธิภาพ มีต้นทุนตามแผนที่วางไว้
และเสร็จทันกำหนดเวลา

สำหรับปี 2549 เป็นปีที่บริษัทฯ ประสบความสำเร็จในการดำเนินงานอย่างดียิ่ง บริษัทฯ
สามารถสร้างผลการดำเนินงานสูงสุดนับตั้งแต่เปิดดำเนินการมา ทั้งในด้านรายได้ และกำไร
กล่าวคือ บริษัทฯ มีรายได้รวม 736.9 ล้านบาท สูงกว่าปี 2548 ที่มีรายได้รวม 509.3 ล้านบาท
คิดเป็นการเติบโตร้อยละ 44.7 รายได้ส่วนใหญ่ร้อยละ 72.4 เป็นการรับรู้จากโครงการขนาดใหญ่
3 โครงการที่ยกมาจากปีก่อน และก่อสร้างเสร็จในปีนี้ คือ โครงการ WS Recovery Boiler
โครงการท่อก๊าซธรรมชาติวังน้อยแก่งคอย และ โครงการวางท่อก๊าซธรรมชาติ Knock-out Drum
Phase II บริษัทฯ มีกำไรสุทธิ 50.8 ล้านบาท เพิ่มขึ้นจาก 30.7 ล้านบาท ในปีก่อน
คิดเป็นอัตราการเพิ่มขึ้นร้อยละ 65.5

บริษัทฯ มีงานในมือ ณ วันที่ 31 ธันวาคม 2549 จำนวน 8 โครงการ มูลค่างานที่คงค้าง 921.2
ล้านบาท โดยงานทั้งหมดเป็นงานในหน่วยธุรกิจวางระบบท่อ
และเป็นโครงการที่มีกำหนดเสร็จและรับรู้รายได้ทั้งหมดในปี 2550
เว้นแต่โครงการโครงการก่อสร้างระบบส่งน้ำฝั่งขวา สัญญาที่ 2 โครงการประแสร์ มูลค่าโครงการ
140.2 ล้านบาท ที่มีระยะเวลาโครงการสิ้นสุดต้นปี 2552

2. ผลการดำเนินงาน

รายได้

รายได้ของบริษัทฯ ส่วนใหญ่ร้อยละ 97 – 99
มีที่มาจากรายได้จากการให้บริการและรายได้ค่าบริหารจัดการ และเนื่องจากในปี 2549
งานส่วนใหญ่ของบริษัทฯ เป็นงานวางท่อก๊าซธรรมชาติ ประกอบกับบริษัทฯ
ยังไม่ได้รับงานขนาดใหญ่ในหน่วยธุรกิจติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
และโครงการ WS Recovery Boiler
ซึ่งเป็นโครงการขนาดใหญ่ที่ยกมาจากปีก่อนได้ก่อสร้างแล้วเสร็จ และรับรู้รายได้ที่เหลือทั้งหมดในปีนี้
จึงทำให้โครงสร้างรายได้ของบริษัทฯ มีสัดส่วนรายได้ส่วนใหญ่ร้อยละ 62
ของรายได้รวมมีที่มาจากการงานในหน่วยธุรกิจรับเหมาวางระบบท่อก๊าซธรรมชาติ
ในขณะที่ปีก่อนรายได้ส่วนใหญ่ร้อยละ 58 มาจากโครงการ WS Recovery Boiler
ในหน่วยธุรกิจปิโตรเคมี

สำหรับงานวางระบบท่อในปี 2549 นั้น นอกจากโครงการขนาดใหญ่ 2 โครงการที่ยกมาจากปีก่อน
ซึ่งได้รับรู้รายได้ที่เหลือทั้งหมดในปีนี้แล้ว (คือ โครงการท่อก๊าซธรรมชาติวังน้อยแก่งคอย และ
โครงการวางท่อก๊าซธรรมชาติ Knock-out Drum Phase II ) บริษัทฯ ยังสามารถได้รับงาน
จากบริษัท ปตท. จำกัด (มหาชน) อีกหลายโครงการ โครงการที่สำคัญได้แก่

-   โครงการวางท่อก๊าซธรรมชาติที่จังหวัดสงขลา (Songkhla Transmission Pipeline
    Project) มูลค่าประมาณ 562.4 ล้านบาท

-   โครงการก่อสร้างสถานีก๊าซและติดตั้ง In-Line Block Valve
    ในงานวางท่อก๊าซเอ็นจีวีสุวรรณภูมิ-พญาไท มูลค่างาน 185.0 ล้านบาท

นอกจากนั้นแล้ว บริษัทฯ ยังได้ขยายธุรกิจไปในงานวางระบบท่อน้ำ คือ
การเป็นผู้รับเหมาช่วงในโครงการก่อสร้างระบบส่งน้ำฝั่งขวา สัญญาที่ 2 โครงการประแสร์
ซึ่งเจ้าของโครงการคือกรมชลประทาน มูลค่างาน 140.2 ล้านบาท

ต้นทุนและค่าใช้จ่ายในการขายและบริหาร

ต้นทุนที่สำคัญในการให้บริการของบริษัทฯ คือ วัตถุดิบ และค่าแรง ในปี 2549
ต้นทุนในการให้บริการ เท่ากับ 617.9 ล้านบาท เพิ่มขึ้นจากปี 2548 เป็นจำนวนเงิน 193.7
ล้านบาท หรือเพิ่มขึ้นคิดเป็นร้อยละ 45.7
ซึ่งเป็นการเพิ่มขึ้นในอัตราที่สอดคล้องกับการเพิ่มขึ้นของรายได้จากการให้บริการ
ค่าใช้จ่ายในการขายและการบริหารเพิ่มขึ้นจาก 40.8 ล้านบาท เป็น 53.7 ล้านบาท
เพิ่มขึ้นร้อยละ 31.6 สัดส่วนค่าใช้จ่ายในการขายและการบริหารต่อรายได้รวมเท่ากับร้อยละ 7.3
ลดลงจากปีก่อนที่อยู่ระดับร้อยละ 8.0 เนื่องจาก ในปีนี้ มีการขยายตัวของรายได้สูง
ในขณะที่บริษัทฯ บริหารค่าใช้จ่ายในการขายและการบริหารอย่างมีประสิทธิภาพ นอกจากนั้นแล้ว
ค่าใช้จ่ายในการขายและการบริหารบางรายการมิได้ผันแปรตรงในสัดส่วนเดียวกับการเพิ่มของรายได้
อาทิเช่น ค่าใช้จ่ายพนักงาน เนื่องจาก บริษัทฯ
ได้มีการเตรียมพร้อมด้านพนักงานเพื่อรองรับการขยายธุรกิจตั้งแต่ปี 2548

กำไร

- กำไรขั้นต้นและกำไรจากการดำเนินงาน

ปี 2549 บริษัทฯ มีกำไรขั้นต้น เท่ากับ 115.3 ล้านบาท โดยคิดเป็นอัตรากำไรขั้นต้นเท่ากับร้อยละ
15.7 ซึ่งใกล้เคียงกับปีก่อน ซึ่งอยู่ในระดับร้อยละ 15.8
และเป็นอัตราที่ลดลงหากเปรียบเทียบกับอัตรากำไรขั้นต้นในปี 2547
ซึ่งมีอัตรากำไรขั้นต้นสูงถึงร้อยละ 22.2 ทั้งนี้ เนื่องจาก ในปี 2548 บริษัทฯ
เริ่มเข้าสู่ธุรกิจการก่อสร้างในโรงงานในอุตสาหกรรมปิโตรเคมีเป็นครั้งแรก
โดยการรับงานขนาดใหญ่ มูลค่างานสูงถึง 515 ล้านบาท คือ
โครงการติดตั้งตั้งระบบวิศวกรรมและก่อสร้างโรงงานจากบริษัท ไทย อินซินเนอเรท เซอร์วิส
จำกัด (WS Recovery Boiler Project) ทำให้บริษัทฯ
กำหนดอัตรากำไรขึ้นต้นสำหรับโครงการดังกล่าวต่ำกว่าอัตรากำไรขั้นต้นในธุรกิจเดิมของบริษัทฯ

กำไรจากการดำเนินงานในปี 2549 เท่ากับ 61.6 ล้านบาท
คิดเป็นอัตรากำไรจากการดำเนินงานร้อยละ 8.4 สูงขึ้นจากปีก่อนที่มีกำไรจากการดำเนินงาน
38.8 ล้านบาท และอัตรากำไรจากการดำเนินงานร้อยละ 7.7

- กำไรสุทธิ

ในปี 2549 บริษัทฯ มีกำไรสุทธิ 50.8 ล้านบาท คิดเป็นอัตรากำไรสุทธิร้อยละ 6.9
สูงขึ้นจากร้อยละ 6.0 ในปีก่อน
สาเหตุหลักเนื่องจากการได้รับสิทธิประโยชน์ด้านอัตราภาษีเงินได้นิติบุคคลที่ลดลง จากร้อยละ 30
เป็นร้อยละ 20 เป็นระยะเวลา 5 ปี เริ่มตั้งแต่ปี 2549 ถึง 2553 จากการที่บริษัทฯ
เข้าจดทะเบียนในตลาดหลักทรัพย์เอ็ม เอ ไอ ภายในปี 2548

อัตราผลตอบแทนต่อผู้ถือหุ้น

บริษัทฯ จ่ายเงินปันผลสำหรับผลการดำเนินงานปี 2548 อัตราหุ้นละ 0.10 บาท
คิดเป็นอัตราการจ่ายเงินปันผลร้อยละ 51.43 ของกำไรสุทธิหลังจากหักภาษีและสำรองตามกฎหมาย
และสำหรับผลการดำเนินงานปี 2549 ที่ประชุมคณะกรรมการครั้งที่ 2/2550 เมื่อวันที่ 28
กุมภาพันธ์ 2550 ได้มีมติจ่ายเงินปันผลสำหรับผลการดำเนินงานปี 2549 ในอัตราหุ้นละ 0.13 บาท
คิดเป็นอัตราการจ่ายเงินปันผลร้อยละ 40.39 ของกำไรสุทธิหลังจากหักภาษีและสำรองตามกฎหมาย
ซึ่งสูงกว่านโยบายที่กำหนดไว้ที่อัตราร้อยละ 40 และการประชุมสามัญผู้ถือหุ้น ประจำปี 2550
เพื่ออนุมัติการจ่ายเงินปันผลกำหนดเป็นวันที่ 9 เมษายน 2550 และวันจ่ายเงินปันผลคือวันที่ 8
พฤษภาคม 2550

3. ฐานะทางการเงิน

สินทรัพย์

ณ วันที่ 31 ธันวาคม 2549 บริษัทฯ มีสินทรัพย์รวมทั้งสิ้น 408.8 ล้านบาท ลดลง 38.2 ล้านบาท
จากปี 2548 หรือคิดเป็นการลดลงร้อยละ 8.5 รายการสินทรัพย์ที่ลดลงมาก คือ
สินทรัพย์หมุนเวียนในส่วนเงินสดและรายการเทียบเท่าเงินสด ซึ่งลดลงจาก 230.3 ล้านบาท ณ
ปลายปี 2548 เป็น 39.5 ล้านบาท ณ ปลายปี 2549 สาเหตุที่ในปี 2548 บริษัทฯ
มีรายการเงินสดและรายการเทียบเท่าเงินสดสูงอย่างมีนัยสำคัญ เนื่องจาก ระหว่างปี 2548
บริษัทฯ มีการระดมทุนถึง 3 ครั้งเพื่อมาใช้หมุนเวียนในกิจการ ได้เงินสุทธิรวมทั้งสิ้น 132.2
ล้านบาท ประกอบด้วยการเรียกชำระค่าหุ้นเพิ่มเติม 60.0 ล้านบาท การเพิ่มทุนให้กับผู้ถือหุ้นเดิม
22.9 ล้านบาท และการเสนอขายหุ้นต่อประชาชนทั่วไป 30 ล้านหุ้น ในราคาหุ้นละ 1.7 บาท
ได้เงินสุทธิหลังหักค่าใช้จ่าย 49.3 ล้านบาท

รายการสินทรัพย์ไม่หมุนเวียน มีการปรับตัวเพิ่มขึ้นจาก 43.1 ล้านบาท เป็น 84.2 ล้านบาท
สินทรัพย์ที่เพิ่มขึ้นคือ

- เงินฝากธนาคารที่มีภาระค้ำประกัน ที่เพิ่มขี้นจาก 32.2 ล้านบาท เป็น 51.4 ล้านบาท
เนื่องจากการได้รับการอนุมัติวงเงินสินเชื่อจากสถาบันการเงินเพื่อใช้ในการดำเนินธุรกิจ
ทั้งในรูปเงินทุนหมุนเวียน และรูปวงเงินเพื่อสนับสนุนโครงการ (Project Finance)
ซึ่งจะต้องมีการนำเงินฝากไปเป็นหลักประกันตามสัดส่วนที่สถาบันการเงินกำหนด

- ที่ดิน อาคารและอุปกรณ์ สุทธิ เพิ่มขึ้นจาก 9.9 ล้านบาท เป็น 31.6 ล้านบาท
จากการลงทุนซื้อที่ดินและอาคารที่ตำบลภูตาหลวง อำเภอสัตหีบ จังหวัดชลบุรี เพื่อการก่อสร้าง
Fabrication Shop ในราคา 12 ล้านบาท
ยานพาหนะซึ่งได้มาภายใต้สัญญาเช่าซื้อและสัญญาเช่าการเงิน 8.3 ล้านบาท เครื่องมือและอุปกรณ์
4.1 ล้านบาท และเครื่องตกแต่งและเครื่องใช้สำนักงาน 2.3 ล้านบาท

ลูกหนี้การค้า-สุทธิ

ลูกหนี้การค้าสุทธิของบริษัทฯ ณ สิ้นปี 2549 เพิ่มขึ้นจากการเติบโตของรายได้เป็น 150.1 ล้านบาท
เพิ่มขึ้น 57.8 ล้านบาท หรือคิดเป็นร้อยละ 62.6 การจัดการบริหารลูกหนี้ของบริษัทฯ ในปีนี้
เป็นไปอย่างมีประสิทธิภาพ เห็นได้จาก ยอดคงค้างของลูกหนี้การค้าแยกตามอายุหนี้ที่คงค้าง
ประกอบด้วยลูกหนี้ที่ยังไม่ครบกำหนดชำระร้อยละ 43.3 และที่เหลือร้อยละ 56.7
เป็นลูกหนี้ที่ค้างชำระไม่เกิน 3 เดือน และ
ไม่ปรากฏยอดคงค้างของลูกหนี้กิจการที่เกี่ยวข้องกันแต่อย่างใด

รายได้ที่ยังไม่ได้เรียกชำระ

ตามปกติของงานก่อสร้าง รายได้จะได้รับเป็นงวด ๆ ตามความคืบหน้าของงาน (Percentage of
Completion) ดังนั้น บริษัทฯ จะมีรายได้บางส่วนที่บันทึกตามบัญชีแล้ว
แต่ยังไม่ได้เรียกชำระจากผู้ว่าจ้างเนื่องจากยังก่อสร้างและติดตั้งไม่ถึงจุดที่จะทำการเรียกชำระได้ตามข้อกำหนดในสัญญา
(Milestone Collection)
ซึ่งจะต้องมีการทำงานให้ถึงจุดที่กำหนดก่อนจึงจะสามารถส่งใบเรียกเก็บเงินได้
ซึ่งหลังจากนั้นรายได้ที่ยังไม่ได้เรียกชำระจะกลายเป็นลูกหนี้การค้าแทน
ซึ่งยอดรายได้ที่ยังไม่เรียกชำระของบริษัทฯ ในปี 2549 เพิ่มขึ้น จาก 70.9 ล้านบาทในปี 2548
เป็น 108.1 ล้านบาท

หนี้สิน และแหล่งที่มาของเงินทุน

จากลักษณะธุรกิจของบริษัทฯ หนี้สินส่วนใหญ่ของบริษัทฯ จะอยู่ในรูปของเจ้าหนี้การค้า
ต้นทุนงานที่ยังไม่ถึงกำหนดชำระ เงินรับล่วงหน้าตามสัญญาก่อสร้าง และค่าใช้จ่ายค้างจ่าย ในปี
2549 บริษัทฯ มียอดหนี้สินรวมลดลงจาก 233.5 ล้านบาท เป็น 157.3 ล้านบาท คิดเป็นร้อยละ
31.4 เนื่องจากการลดลงของเจ้าหนี้การค้า จาก 146.3 ล้านบาท เป็น 62.2 ล้านบาท
และการลดลงของเงินรับล่วงหน้าจากกิจการที่เกี่ยวข้องกันตามสัญญาก่อสร้าง จากปี 2548 ยอดเงิน
41.1 ล้านบาท ซึ่งคือเงินรับล่วงหน้าจากกิจการร่วมค้า CPP-TRC มาเป็น 4.9 ล้านบาท ณ สิ้นปี
2549 ส่วนรายการหนี้สินที่เพิ่มขึ้นจากปีก่อน ได้แก่ เงินรับล่วงหน้าจากลูกค้าตามสัญญาก่อสร้าง
จำนวน 29.5 ล้านบาท หนี้สินตามสัญญาเช่าซื้อและสัญญาเช่าการเงินสำหรับการซื้อยานพาหนะ
เป็นต้น

บริษัทฯ จัดหาเงินทุนโดยใช้เงินทุนจากเงินทุนหมุนเวียน กล่าวคือ
ใช้เครดิตที่ได้จากเจ้าหนี้การค้าเพื่อสนับสนุนเงินทุนหมุนเวียนที่ต้องลงทุนในลูกหนี้การค้า
และสินทรัพย์หมุนเวียนอื่น นอกจากนี้ยังอาศัยเงินทุนจากส่วนของผู้ถือหุ้น
และจากเงินกู้จากธนาคารพาณิชย์ การกู้ยืมเงินเพื่อการบริหารงานโครงการของบริษัทฯ
มักเป็นการกู้ยืมระยะสั้นในลักษณะ Project Finance
ซึ่งมีหลักประกันเป็นเงินฝากประจำค้ำวงเงิน ซึ่งจากผลประกอบการที่แข็งแกร่งอย่างต่อเนื่อง
ประกอบกับการเข้าเป็นบริษัทจดทะเบียน
ทำให้มีสถาบันการเงินเข้ามาเสนอบริการสินเชื่อให้กับบริษัทฯ และบริษัทฯ
สามารถเจรจาต่อรองเงื่อนไขด้านอัตราค่าธรรมเนียม อัตราดอกเบี้ย
และสัดส่วนเงินฝากค้ำประกันที่ลดลง

บริษัทฯ มีโครงสร้างเงินทุนที่เหมาะสม อัตราส่วนหนี้สินต่อทุน ณ สิ้นปี 2549 อยู่ในระดับที่ต่ำเพียง
0.7 เท่า ลดลงจาก ณ สิ้นปี 2548 ซึ่งอยู่ที่ระดับ 1.1 เท่า

สภาพคล่อง

  (หน่วย : ล้านบาท)

  --------------------------------------- --------------------- ---------------------
                                          ปี 2549                ปี 2548

  เงินสดสุทธิจาก (ใช้ไปใน) กิจกรรมดำเนินงาน     (140.5)               87.5

  เงินสดสุทธิใช้ไปในกิจกรรมลงทุน                (40.2)                (17.9)

  เงินสดสุทธิจาก (ใช้ไปใน)กิจกรรมจัดหาเงิน       (10.1)                146.2

  เงินสดและรายการเทียบเท่าเงินสดเพิ่มขึ้น(ลดลง)   (190.8)               215.8

  เงินสดและรายการเทียบเท่าเงินสดต้นปี           230.3                 14.5

  เงินสดและรายการเทียบเท่าเงินสดปลายปี         39.5                  230.3
  --------------------------------------- --------------------- ---------------------

ในปี 2549 เงินสดสุทธิใช้ไปในกิจกรรมดำเนินงาน เท่ากับ 140.5 ล้านบาท เนื่องจากบริษัทฯ
มีลูกหนี้การค้า รายได้ที่ยังไม่เรียกชำระ และลูกหนี้เงินประกันผลงานตามสัญญาก่อสร้างเพิ่มขึ้น
รวมถึงการลดลงของเงินรับล่วงหน้าจากกิจการร่วมค้า CPP-TRC
ตามสัญญาก่อสร้างสำหรับโครงการวางท่อก๊าซธรรมชาติวังน้อยแก่งคอย
ซึ่งเป็นไปตามการเพิ่มขึ้นของโครงการก่อสร้างใหม่ ๆ
และความคืบหน้าในการก่อสร้างของแต่ละโครงการที่เพิ่มขึ้น

เงินสดสุทธิใช้ไปในกิจกรรมลงทุน 40.2 ล้านบาท
เกิดจากการเพิ่มขึ้นของภาระเงินฝากธนาคารที่ใช้เป็นหลักประกันวงเงินสินเชื่อที่ได้รับเพิ่มขึ้น
ซึ่งเป็นไปตามการขยายตัวของธุรกิจ และการลงทุนซื้อที่ดิน อาคารและอุปกรณ์

ในส่วนเงินสดจากกิจกรรมจัดหาเงิน ในปี 2549 บริษัทฯ
มีการจ่ายเงินปันผลสำหรับผลการดำเนินงานปี 2548 จำนวน 15 ล้านบาท

ระยะเวลาเก็บหนี้เฉลี่ยของบริษัทฯ ในปีนี้ อยู่ที่ 60 วัน สูงขึ้นกว่าปีก่อนที่ 40 วัน เนื่องจาก
การเพิ่มขึ้นของลูกหนี้การค้าจากการรับงานที่มากขึ้น ส่วนระยะเวลาชำระหนี้อยู่ที่ระดับใกล้เคียงกัน
คือ 61 วัน บริษัทฯ มีสภาพคล่องทางการเงินที่เพิ่มขี้น โดยมีอัตราส่วนสภาพคล่องในระดับที่สูงถึง
2.1 เท่า ในขณะที่ในปีก่อนอยู่ที่ระดับ 1.7 เท่า สาเหตุหลักคือการให้บริการก่อสร้างที่เพิ่มขึ้น
อันเป็นผลให้ลูกหนี้การค้าของโครงการต่าง ๆ เพิ่มขึ้น อัตราส่วนสภาพคล่องหมุนเร็วอยู่ที่ระดับ 1.2
เท่า ลดลงจากปีก่อนที่อยู่ที่ 1.4 เท่า แต่อย่างไรก็ตาม เนื่องจากลักษณะธุรกิจของบริษัทฯ
ทำให้มีการรับรู้รายได้แต่ยังไม่มีการเรียกชำระเงินบางส่วน
ทำให้แยกรายการดังกล่าวออกมาเป็นรายได้ที่ยังไม่เรียกชำระไม่ได้นับเป็นลูกหนี้การค้า
จึงอาจทำให้ยอดลูกหนี้การค้าที่นำมาคำนวณอัตราส่วนสภาพคล่องหมุนเร็วต่ำไป
ดังนั้นหากพิจารณารวมรายได้ที่ยังไม่เรียกชำระเข้ากับลูกหนี้การค้า
จะทำให้อัตราส่วนสภาพคล่องหมุนเร็วของบริษัทฯ เท่ากับ 1.9 เท่า สูงกว่าปีก่อนที่อยู่ที่ 1.7 เท่า